**DÔVODOVÁ SPRÁVA**

**A. Všeobecná časť**

Návrh zákona, ktorým sa mení zákon č. 301/2005 Z. z. Trestný poriadok v znení neskorších predpisov (ďalej len „Trestný poriadok“) predkladajú do legislatívneho procesu poslanci Národnej rady Slovenskej republiky Miriam Šuteková.

Zrušenie právoplatných rozhodnutí v prípravnom konaní ako mimoriadny opravný prostriedok bol do právneho poriadku Slovenskej republiky implementovaný zákonom č. 301/2005 Z. z. za účelom zníženia počtu trestných vecí na najvyššom súde, pretože podľa predchádzajúcej právnej úpravy Najvyšší súd Slovenskej republiky v rámci konania o sťažnosti pre porušenie zákona preskúmaval aj zákonnosť rozhodnutí policajtov a prokurátorov vydaných v prípravnom konaní. Zrušenie právoplatných rozhodnutí v prípravnom konaní je podľa aktuálne platného a účinného Trestného poriadku jedným z troch mimoriadnych opravných prostriedkov. Podľa § 363 Trestného poriadku môže generálny prokurátor zrušiť uznesenia policajta alebo prokurátora, ak boli porušené práva obvineného. Jeho aplikácia je možná za splnenia nasledovných podmienok:

*-* rozhodnutie prokurátora alebo policajta je právoplatné,

*-* neuplynula lehota 6 mesiacov od právoplatnosti tohto rozhodnutia,

*-* takýmto rozhodnutím alebo konaním, ktoré mu predchádzalo, bol porušený zákon,

*-* nápravu takéhoto rozhodnutia nemožno zabezpečiť inými prostriedkami.

Základná idea mimoriadnych opravných prostriedkov vychádza z predpokladu, že právna istota a stabilita nastolené právoplatným rozhodnutím sú v právnom štáte narušiteľné len mimoriadne a výnimočne. Pri zachovaní tohto predpokladu sa navrhuje, aby generálny prokurátor mohol zrušiť právoplatné rozhodnutie prokurátora alebo policajta, okrem uznesenia o vznesení obvinenia, ak už bolo rozhodnuté o vzatí obvineného do väzby alebo o nahradení väzby a uznesenia o začatí trestného stíhania, a to za splnenia podmienky, že takým rozhodnutím alebo v konaní, ktoré mu predchádzalo, bol porušený zákon.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.

Návrh zákona nemá vplyvy na rozpočet verejnej správy, sociálne vplyvy, vplyvy na podnikateľské prostredie, vplyvy na životné prostredie, vplyvy na manželstvo, rodičovstvo a rodinu, vplyvy na informatizáciu spoločnosti ani vplyvy na služby verejnej správy pre občana.

**B. Osobitná časť**

**K Čl. I**

Zrušenie uznesenia o vznesení obvinenia zo strany generálneho prokurátora prostredníctvom využitia mimoriadneho opravného prostriedku podľa § 363 Trestného poriadku z dôvodu porušenia zákona vytvára v konaniach, v ktorých súd už rozhodol o vzatí obvineného do väzby a o nahradení väzby, neželanú kolíziu rozhodnutia generálneho prokurátora s rozhodnutiami súdov. Zároveň vylúčenie uznesenia o začatí trestného stíhania z aplikácie § 363 Trestného poriadku reaguje na aktuálne výkladové nejasnosti, či platný právny stav, ktorý umožňuje generálnemu prokurátorovi zrušiť aj tento druh rozhodnutia.

**K bodu 1**

Navrhuje sa zaviesť preskúmateľnosť rozhodnutia generálneho prokurátora podľa § 363 prostredníctvom inštitútu sťažnosti podľa § 185 a nasl. navrhovaná zmena zakladá právo podať sťažnosť voči uzneseniu generálneho prokurátora podľa § 363. Cieľom tejto úpravy je umožniť preskúmanie uznesenia generálneho prokurátora podľa § 363, a tým zabezpečiť možnosť preskúmania uplatňovania princípu zákonnosti pri činnosti generálneho prokurátora.

**K bodu 2**

Okruh osôb oprávnených podať sťažnosť podľa § 186 odsek 1 voči uzneseniu generálneho prokurátora podľa § 363 sa navrhuje rozšíriť o orgány činné v trestnom konaní, ktorými sú policajt a prokurátor, ktorý vydal takto zrušené rozhodnutie v prípravnom konaní. Cieľom tohto doplnenia právnej úpravy je priznať právo podať opravný prostriedok proti uzneseniu generálneho prokurátora aj prokurátorovi a policajtovi, ktorý vydal takto zrušené rozhodnutie v prípravnom konaní.

**K bodu 3**

Navrhuje sa úprava ustanovenia § 363 ods. 1 takým spôsobom, aby generálny prokurátor mohol zrušiť právoplatné rozhodnutie prokurátora alebo policajta, okrem uznesenia o vznesení obvinenia, ak už bolo rozhodnuté o vzatí obvineného do väzby alebo o nahradení väzby a uznesenia o začatí trestného stíhania, a to za splnenia podmienky, že takým rozhodnutím alebo v konaní, ktoré mu predchádzalo, bol porušený zákon. Súčasne sa navrhuje definične doplnenie vymedzujúce porušenie zákona, kde musí ísť o podstatné pochybenie, ktoré by mohlo ovplyvniť rozhodnutie vo veci.

**K bodu 4**

Nevyvážené právomoci generálneho prokurátora odporúča Slovensku obmedziť aj Európska komisia, ktorá odporučila harmonizovať pravidlá pre generálneho prokurátora tak, aby boli v súlade s ďalšími členskými krajinami EÚ, a aby boli v súlade s princípom právneho štátu a zákonnosti.

**K Čl. II**

S prihliadnutím na dĺžku legislatívneho procesu sa účinnosť návrhu zákona navrhuje od 1. augusta 2023.